Jürgen Ligi		
Rahandusministeerium	
	
 	04.12.2024 nr 1-12/1370 - 1	

	

	
Ettepanek võõrandada Tallinna linnale hoone Lai39/41		

	
Austatud härra minister	

Tallinna Linnavalitsus teeb ettepaneku Rahandusministeeriumile seoses Lai 39/41 hoone (endise Põllumajandusministeeriumi hoone) kasutusega. Linn on jätkuvalt sellest hoonest huvitatud ning on mitmel korral riigiasutustega olnud infovahetuses seoses antud hoone linnale tasuta võõrandamise küsimuses, viimane suhtlus on hetkel käimas Riigikinnisvara AS juhi hr Leppojaga.  Arvestades, et riik rahastab hariduse andmist, sh koolihoonete ehitamist, võiks riik hariduse andmise eesmärgil hoone linnale tasuta üle anda. Teeme ettepaneku tõsta Lai tn 39/41 (kinnistusregistriosa nr 242601, katastritunnus 78401:101:1380, pindala 2532 m2, sihtotstarve ühiskondlike ehitiste maa 100%) kinnisasi Riigi Kinnisvara AS bilansist kapitali vähendamise teel Rahandusministeeriumi bilanssi ning seejärel palume kaaluda ja anda nõusolek kinnistu Tallinna linnale tasuta võõrandamiseks riigivaraseaduse alusel, koolivõrgustiku parendamise eesmärgil.
Selles majas oleks Tallinna Vanalinna Hariduskolleegiumi õpilastel paremad tingimused ja õpilased ei peaks nii mitmes majas õpitööd tegema nagu see on täna. Hetkel on Vanalinna Hariduskolleegiumi õpilased jaotatud kuue erineva hoone vahel, mis muudab koolitöö keeruliseks ja ebaefektiivseks. Lai 39/41 hoone üleandmine linnale võimaldaks koondada Vanalinna Hariduskolleegiumi alg- ja põhiastme õpilased ühe katuse alla, pakkudes seeläbi paremad tingimused õpetamiseks ja õppimiseks.
Hoone aadressil Lai tn 39/41 on sobiv munitsipaalkooliks, kuna sinna on võimalik planeerida viie paralleeliga, ehk pea 1200 õpilasega põhikool. Selle asukoht tagaks lisaks Kesklinna lastele ka Kalaranna piirkonna laste vastuvõtu. Puuduseks on kindlasti sportimisvõimaluste piiratus, hoonesse ei ole võimalik planeerida spordisaali, küll aga tõenäoliselt väiksemaid võimlemis- või tantsusaale. Lähiümbrusesse jääb linnamüüri ümbritsev roheala, Rannavärava staadion ja Snelli staadion. Kasutusvõimalusi pakub ka siseõu.
Soovime teha koostööd Haridus- ja Teadusministeeriumiga, et taotleda valitsuselt käsitletud hoone üleandmine linnale, arvestades, et riik rahastab hariduse andmist ja selle eesmärgi täitmiseks on hoonete eraldamine üldhariduskoolidele üks võimalik meetmetest.
Loodame Teie toetusele ja valmisolekule käesoleva ettepaneku elluviimiseks.

Lugupidamisega	

	
	
(allkirjastatud digitaalselt)	
Viljar Jaamu	
abilinnapea

	

Koopia:	Haridus-ja Teadusministeerium	

Carmen Illak
carmen.illak@tallinnlv.ee  6404109